নবীগঞ্জ প্রতিনিধি \ নবীগঞ্জ উপজেলার ইনাতগঞ্জ বাসষ্ট্যান্ডে চলন্ত ম্যাক্সি গাড়ী থেকে পড়ে গিয়ে কমর উদ্দিন (১৯) নামে এক যুবকের মৃত্যু হয়েছে। সে জগন্নাথপুর উপজেলার পাইগাঁও ইউনিয়নের রসুলপুর গ্রামের তাজুদ মিয়ার পুত্র। স্থানীয় সূত্রে জানা যায়, গত বুধবার নিহত কমর উদ্দিন শেরপুর থেকে ম্যাক্সি গাড়ী যোগে রাত ৮টার সময় ইনাতগঞ্জ বাজারে আসে। এ সময় সে গাড়ী থামানোর আগেই চলন্ত অবস্থায় নামতে গিয়ে মাটিতে লুটিয়ে পড়ে। স্থানীয় লোকজন অজ্ঞান অবস্থায় তাকে উদ্ধার করে ইনাতগঞ্জ বাজারে চিকিৎসা কেন্দ্রে নিয়ে যান। সেখানে তার অবস্থার অবনতি ঘটলে সিলেট ওসমানী মেডিকেল কলেজ হাসপাতালে নিয়ে যাওয়ার সময় পথিমধ্যে তার মৃত্যু হয়। গতকাল বৃহস্পতিবার বেলা ১১টার সময় নামাজে জানাযা শেষে গ্রাম্য কবর স্থানে তাকে দাফন করা হয়েছে।